Kære forældre

25. oktober 2016

**Velkommen til nye børn og deres forældre**

Vi siger velkommen til alle nye børn og deres forældre. Vi håber, I bliver glade for at være i Børnehuset Gemmet.

For nye børns forældre holder vi i november et forældremøde, hvor der bl.a. også er fællesspisning. Her skal vi tale om alt det i Gemmet, der optager nye forældre. I får datoen snarest muligt.

Vi glæder os til at se alle nye forældre, også jer hvis børn startede i maj måned. Skriv eller sig endelig til mig, hvis I har emner, I gerne vil tale om, eller noget jeg skal fortælle om til mødet.

**Fotografen kommer!**

Torsdag den 17. november kommer fotografen og tager gruppebilleder. Husk at være her senest kl. 9.15, så alle kommer med på billederne.

Søndag den 20. november fra kl. 9.00 til 14.00 kommer fotografen igen og tager portrætbilleder. Når tiden nærmer sig, hænger jeg en liste op, hvor I skal booke en tid. Søskende og familier kan også blive fotograferet. Mere om alt dette senere, men sæt X i kalenderen den 20. november, hvis I vil have jeres barn/børn fotograferet.

Alle billeder er færdige inden jul.

**Personalenyt**

Mikkel i køkkenet har desværre opsagt sin stilling fra 1. december. Han skal være leder af et meget stort daginstitutionskøkken.

På Gul stue er Memoona vikar, indtil vi får ansat en pædagog i stillingen på 25 timer.

Vi er midt i ansættelsesprocedure vedr. begge stillinger.

På Rød stue har vi ansat Ina som ny pædagog. Ina kender vi, for hun har været i praktik i huset for 1,5 år siden. Desværre er Ina først færdig med sin uddannelse 1. februar 2017, men vi lover at hun er værd at vente på. Nana er fast vikar, indtil Ina starter.

**Forældremøde**

Vi glæder os til at se jer til forældremøde torsdag den 27. oktober kl. 19.00. Først er der fælles møde for alle med valg af suppleanter til bestyrelsen og medlemmer til støtteforeningen, derefter stuemøder på jeres barns stue.

Mange hilsner

Merete

institutionsleder